User talk:Mcebo Magagula

NGEDZAMA

Ugezwa bozamcolo Wesulwe bomalanga. Ukhotfwa tigolwane tintsandzane letinhle tibe tikhotfwa bonina.

Tincincisa lanemakha kodvwa Wena uncinca letincimbilikako. Wena uyinhlwa awunanina Nalabo bekutisisa bakwenta Inkunz'malanga.

Bakubita lilambalidlile ube Ugolela timphungane emlonyeni Kodvwa tabo tigegedlana Bomabhimbidzela tisu emachagana. Utawutsini phela nebakitsi kulomhlaba Ungenabani?

Nawukhala batsi usidzedzesi bakunameka Ngemagama, nawubindza bayakudzindza Batsi ubadvubulel' umlomo. Bakubite umlomo ludzengelo, lal'khwekhwana Bakweye kusale labalikhohliwe. Batsi ulibala kugwilikisa emahhulu, nhlokonkhulu. Sizatfu weswele batali kulomhlaba.

Onkhe lamalanga bakukhomba phans' emsinsi Lapho kwaphelela lusendvo lwakho khona. Ufinkhite ungenawutsini ngobe washelwa Yindlu nelidladla.

Ukhale ucandvule lapho nawe utibuka utehlulela kantsi phela umsulwa awunacala Licala lakho bungendzama bakho kulomhlaba Lokuhlaba imihla nemalanga.

Umthantazo wakho kuyawulala lobungasi Phans' emlahlabantfu hleze nawe kulelitako Ungahlungwa njenge ndlub' ekhasini, hleze nje ungakhetfwa ngengeliphel' emasini.

Ibhalwe ngu: Mcebo Magagula © All rights reserved, 15/07/2018